रोहितको टिम फाइनलमा चुक्यो
नेपाली मिडफिल्डर रोहित चन्दको क्लब पर्सिजा जकार्ता प्रि–सिजनको प्रतियोगिता ‘इस्ट जाभा गभर्नर कप २०२०’ को फाइनलमा पराजित भएको छ । पर्सिजालाई ४–१ ले पन्छाउँदै बिहीबार पर्सेवाय सुरवायले उपाधि जित्यो ।
काठमाडौँ — नेपाली मिडफिल्डर रोहित चन्दको क्लब पर्सिजा जकार्ता प्रि–सिजनको प्रतियोगिता ‘इस्ट जाभा गभर्नर कप २०२०’ को फाइनलमा पराजित भएको छ । पर्सिजालाई ४–१ ले पन्छाउँदै बिहीबार पर्सेवाय सुरवायले उपाधि जित्यो ।रोहितले पूरा समय खेलको फाइनलमा र्युजी उतोमोले ३१ औं मिनेटमै रातो कार्ड पाएपछि पर्सिजा ३१ औं मिनेटमै १० खेलाडीमा सीमित भएको थियो । पर्सिजाले क्रोएसियन फरवार्ड मार्को सिमिचको गोलमा पहिलो हाफ १–१ मा टुंग्याएको थियो । तर, दोस्रो हाफमा पर्सेवायले तीन गोल थप्दै उपाधि प्रि–सिजनको उपाधि कब्जा गर्यो ।पर्सिजाले सेमिफाइनलमा मडुरा युनाइटेडलाई २–१ ले हराएको थियो । उसले समूह चरणमा पर्सेला लमोनगनलाई ४–१ र मलेसियाको सबाह एफएलाई २–० ले पराजित गरेको थियो । अरेमाविरुद्ध १–१ को बराबरी गर्दै पर्सिजा समूह विजेता भएको थियो । रोहितले सबाहविरुद्ध एक गोल गरेका थिए ।तीन वर्ष निरन्तर जकार्तामै रहेका रोहितले गत महिनामात्रै पर्सिजासँग दुई वर्षे सम्झौतामा हस्ताक्षर गरेका थिए । अघिल्लो सिजनको च्याम्पियन पर्सिजा इन्डोनेसियन लिग वान २०१९ को दसौंमा रहेको थियो । सन् २०२० को सिजन फेब्रुअरी २९ मा सुरु हुँदैछ ।